CONSILIUL LOCAL AL MUNICIPIULUI TIMIŞOARA                        Aprobat,                                       
Direcţia  de Asistenţă Socială Comunitară                                                   PRIMAR 

Nr.  142/14.01.2010                                                    Dr.Ing.  Gheorghe Ciuhandu




           R E F E R A T 

privind  aprobarea  încheierii actului adiţional de prelungire  a Convenţiei- anexa la Hotărârea Consiliului Local al Municipiului Timişoara nr. 29/29.01.2008  , încheiată între   Consiliul Local al Municipiului Timişoara şi Fundaţia Timişoara '89  

Fundaţia Timişoara '89, cu sediul în Municipiul Timişoara, Spl. Nicolae Titulescu nr.2 este organizaţie neguvernamentală, fără scop patrimonial,  care furnizează servicii sociale destinate persoanelor aflate în situaţie de criză, în special persoanelor fără adăpost.
În anul 2008, Fundaţia Timişoara '89 a solicitat şi obţinut din partea Consiliului Local al Municipiului Timişoara, pentru o perioadă de un an, susţinere financiară pentru desfăşurarea activităţilor sociale în comunitatea locală,  conform  Hotărârii Consiliului Local al Municipiului Timişoara nr. 29/29.01.2008, privind aprobarea convenţiei între Consiliul Local al Municipiului Timişoara şi Fundaţia Timişoara '89 pentru susţinerea de servicii sociale. Obiectul convenţiei a constat în susţinerea financiară a Centrului de Informare şi Consiliere din cadrul Serviciului de Urgenţe Sociale prin:

·  plata salariilor şi a contribuţiilor aferente unui număr de 5 angajaţi, conform sistemului de stabilire a salariilor de bază în sectorul bugetar după cum urmează : 2 posturi psiholog, un post de administrator, un post de bucătăreasă – cu normă întreagă şi un post de contabil – cu jumătate de normă;

·  suportarea costurilor consumabilelor, care se referă la costurile legate de hârtie şi de  cartuşe pentru imprimantă şi copiator. 

În anul 2009,  Fundaţia Timişoara '89 a revenit cu o solicitare de prelungire a Conveţiei amintite mai sus, a cărei durată va expira în luna ianuarie 2010. În acest sens a fost emisă Hotărârea Consiliului Local al Municipiului Timişoara nr. 16/27.01.2009, privind aprobarea încheierii actului adiţional de prelungire cu un an a Convenţiei – anexă la Hotărârea Consiliului Local al Municipiului Timişoara nr. 29/29.01.2008, încheiată între Consiliul Local al Municipiului Timişoara şi Fundaţia Timişoara '89. Menţionăm că s-a menţinut obiectul convenţiei.
Reprezentanţii Direcţiei de Asistenţă Socială Comunitară au realizat trimestrial activitatea de monitorizare şi evaluare a serviciului susţinut financiar, începând cu anul 

2008, ca urmare a obligaţiilor părţilor stabilite în convenţie. Rezultatele analizei activităţilor desfăşurate au demonstrat faptul că acest serviciu:  funcţionează cu respectarea standardelor generale de calitate în domeniul furnizării de servicii sociale; oferă servicii adaptate nevoilor comunităţii; este vizibil în comunitatea locală, fapt demonstrat prin numărul mare de beneficiari; dispune de personal specializat capabil de a gestiona problemele asistaţilor; iniţiază parteneriate cu alţi actori sociali locali; asigură accesul egal la serviciile sociale pentru toate categoriile de beneficiari.
Prin adresa nr. SC2009-031989 din data de 23.12.2009, înregistrată la Primăria Municipiului Timişoara, Fundaţia Timişoara '89 solicită Consiliului Local al Municipiului Timişoara, aprobarea prelungirii susţinerii financiare a activităţii Serviciului de Urgenţe Sociale pentru anul 2010, cu următoarele modificări;

- în cadrul Serviciului de Urgenţe Sociale, va fi sprijinită financiar activitatea Centrului de Informare şi Consiliere la care se adaugă activitatea Centrului de găzduire temporară a persoanelor adulte fără adăpost ( Adăpost de Tranzit);
- reducerea cu 30% a subvenţiei pentru consumabile în schimbul asigurării drepturilor salariale pentru o normă întreagă a postului de contabil;
- plata salariilor şi a contribuţiilor aferente unui număr de 5 angajaţi, cu normă întreagă, conform sistemului de stabilire a salariilor de bază în sectorul bugetar după cum urmează: 2 posturi psiholog, un post de administrator, un post de bucătăreasă şi un post de contabil.

În prezent, Fundaţia Timişoara '89 nu are posibilitatea de a susţine financiar în totalitate activitatea Serviciului de Urgenţe Sociale. Menţionăm că din fonduri externe, se reuşeşte acoperirea cheltuielilor legate de întreţinerea imobilului, întreţinerea şi alimentarea mijloacelor de transport proprii, aprovizionarea zilnică cu alimente pentru aproximativ 40-60 de persoane, etc.
Precizăm că serviciile furnizate de Fundaţia Timişoara '89 se adresează în principal persoanelor fără adăpost, cu scopul ameliorării situaţiei de nevoie socială, oferind găzduire pe perioadă determinată, asigurarea hranei şi a obiectelor de strictă necesitate, reabilitare şi reinserţie socială, suport şi asistenţă socială şi psihologică, etc.
Luând în considerare cele menţionate, în temeiul art.33, lit.(d) şi art.40 din Legea nr. 47/2006 privind sistemul naţional de asistenţă socială, şi în conformitate cu prevederile art.36 alin.2, lit.”d” şi  lit.”e”, alin. 6 lit.” a” pct.2 şi alin 7, lit. „a” din Legea  nr. 215/2001 privind administraţia publică locală, republicată,  
propunem:
1.Îîncheierea actului adiţional de prelungire cu un an  a Convenţiei- anexa la Hotărârea Consiliului Local al Municipiului Timişoara nr. 29/29.01.2008, încheiată între   Consiliul Local al Municipiului Timişoara şi Fundaţia Timişoara '89 pentru susţinerea unor servicii sociale la nivelul Municipiului Timişoara, conform anexei.

La prezentul referat anexăm în copie următoarele:

· solicitarea Fundaţiei Timişoara '89 nr. SC2009-031989 din data de 23.12.2009;
· Hotărârea nr. 29/29.01.2008 privind aprobarea convenţiei între Consiliului Local al Municipiului Timişoara şi Fundaţia Timişoara '89 pentru susţinerea unor servicii sociale la nivelul Municipiului Timişoara.
· Hotărârea Consiliului Local al Municipiului Timişoara nr. 16/27.01.2009, privind aprobarea încheierii actului adiţional de prelungire cu un an a Convenţiei – anexă la Hotărârea Consiliului Local al Municipiului Timişoara nr. 29/29.01.2008, încheiată între Consiliul Local al Municipiului Timişoara şi Fundaţia Timişoara '89.

